Paterna conclourà la remodelació del Parc d’Alborgí i inclourà les propostes dels veïns
19/11/2015

# Paterna conclourà la remodelació del Parc d’Alborgí i inclourà les propostes dels veïns

[![L'alcalde visitant el Parc d'Alborgí junt amb el president de l'Associació de Veïns d'Alborgí, Nicolás Aldeano, la regidora d'Infraestructures, Nuria Campos i l'arquitecta](/images/noticias/2015/11/visita-parque-alborgi.jpg)](/images/noticias/2015/11/visita-parque-alborgi.jpg)

19.11.2015

L’alcalde de Paterna, Juan Antonio Sagredo, ha recorregut les instal•lacions d’este pulmó verd junt amb el president de l’Associació de Veïns d’Alborgí, Nicolás Aldeano

L’Ajuntament de Paterna conclourà la remodelació del Parc d’Alborgí i inclourà en el projecte definitiu les propostes i mesures plantejades els veïns i veïnes de la zona. Així ho ha anunciat l’alcalde, Juan Antonio Sagredo, qui este matí ha recorregut les instal•lacions d’este important pulmó verd de la localitat, construït fa més de 30 anys, que ara serà completament remodelat.

En la visita, el primer edil ha estat acompanyat del president de l’Associació de Veïns d’Alborgí, Nicolás Aldeano, de la regidora d’Infraestructures, Nuria Campos, i de l’arquitecta municipal. Un recorregut en què s’han abordat algunes de les actuacions concretes que ha de plasmar el projecte d’execució, com la revisió de l’estat de la font que es troba en el parc.

L’alcalde de Paterna ha assenyalat que “la inversió prevista en el Parc Alborgí fregarà els 400.000 euros i servirà per a substituir les pistes de petanca per més zones de joc infantils, augmentar les actuals zones d’ombra, reparar la font així com per a remodelar íntegrament esta important zona d’esplai i oci de la localitat”.

El projecte contempla la creació d’un espai lúdic en què es projectaran zones d’ombra a base d’umbracles dissenyats amb veles sobre suports d’acer inoxidable. També està previst desenrotllar una zona de bancs per a la lectura, a més d’instal•lar taules de jocs culturals i inclús una biblioteca infantil, que podrà servir també com a punt d’informació turística.

Sagredo ha subratllat que “l’actual Govern socialista de Paterna aposta per les persones i executarà obres demanades per la ciutadania per a continuar millorant el municipi”. A més, l’alcalde s’ha compromés a estudiar cada proposta i cada mesura que li han traslladat hui els representants de l’associació veïnal per a incloure-la dins del projecte que redacten els tècnics municipals.